Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: távközlésről szóló 1992. évi LXXII. törvény 8—13. §-ai szerint köt szerződést az előfizetőkkel.
Paragraph Index: 984

távközlésről szóló 1992. évi LXXII. törvény 8—13. §-ai szerint köt szerződést az előfizetőkkel. A mobiltelefon használata során aránytalanul sok visszaélés történik. Több száz esetben előfordult az, hogy hamis, vagy hamisított iratokat kívántak felhasználni, illetve használtak fel előfizetői szerződés megkötésekor és a szolgáltatás ellenértékét a szolgáltató olyan személyen vagy szervezeten követelte, amely a szolgáltatást nem vette igénybe. A szerződés megkötésekor a visszaélések megakadályozása — az előfizetők megfelelő azonosítása — érdekében van szükség magánszemély esetében a személyi igazolvány, nem magánszemély ügyfél esetén a vállalkozói igazolvány, cégbírósági bejegyzés, aláírási címpéldány bemutatására. A fenti dokumentumokról készült másolatok későbbiekben a visszaélések bizonyítására szolgálnak. A Pannon GSM Rt. munkatársaival történt megbeszélés során azt a tájékoztatást kaptam, hogy az Rt. az előfizetői szerződés megkötését sem elvileg, sem gyakorlatilag nem köti a magánszemély ügyfél személyi igazolványának lemásolásához, azaz a szolgáltatást az az előfizető is jogosult igénybe venni, aki a másolat készítéséhez nem járult hozzá. [...] Magánszemély ügyfelek személyi igazolványáról a Pannon GSM Rt. csak az érintett beleegyezésvel készíthet fénymásolatot. Ha az állampolgár nem járul hozzá a másolat elkészítéséhez, a távközlési szolgáltató a szerződés megkötését jogszerűen nem utasíthatja el. Az ügyben kialakított álláspontomról értesítettem a Pannon GSM Rt. vezérigazgatóját, valamint a Hírközlési Főfelügyelet elnökét. A Pannon GSM Rt. jogi képviselője szerint nem zárható ki, hogy az Ön esetében a Pannon GSM Rt. szerződéses partnere, viszonteladója szerződéses jogain túllépve, a Pannon utasításait figyelmen kívül hagyva járt el. A hasonló esetek jövőbeni elkerülése végett a Pannon GSM Rt. ígéretet tett, hogy ismételten fel fogja hívni szerződéses partnerei figyelmét a jogszabályok betartására. Budapest, 1997. július 14. Üdvözlettel: Dr. Majtényi László (264/A/1997) * * * [Állásfoglalás a tervezett Országos Felsőoktatási Hallgatói Adatbázis koncepciójáról] Dr. Dinya László helyettes államtitkár Művelődési és Közoktatási Minisztérium Budapest Tisztelt Államtitkár-helyettes úr! Az alábbiakban röviden összefoglalom az Adatvédelmi Biztos Irodájában 1997. június 27-én, a tervezett Országos Felsőoktatási Hallgatói Adatbázis tárgyában folytatott megbeszélésen kifejtett álláspontunkat. A megbeszélésen a Művelődési és Közoktatási Minisztérium képviseletében Gál Ágnes, Németh Vilmos, valamint Csépai János, az Adatvédelmi Biztos Irodája részéről Dr. Majtényi László adatvédelmi biztos és Dr. Székely Iván főosztályvezető vett részt.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes